Flestir aðdáendur Lukku-Lákabókanna kannast við Daltonbræður , bófana Ibba , Vibba , Kobba og Jobba , sem eru hver öðrum heimskari . Persónur þeirra eru að mestu uppspuni . Færri vita þó að aðrir fjórir Daltonbræður , sem sagðir eru frændur hinna fyrrnefndu , eru drepnir í einni af fyrstu Lukku-Lákasögunum . Þessir bræður eru byggðir á raunverulegum persónum í mannkynssögunni . Hinir raunverulegu Daltonbræður hétu Grattan ( Grat ; 1861 – 92 ) , William ( Bill ; 1863 – 94 ) , Robert ( Bob ; 1870 – 92 ) , og Emmett ( 1871 – 1937 ) . Í fyrstu héldu bræðurnir sig réttu megin við lögin , og Grat , Bob og Emmett gerðust meira að segja löggæslumenn í Fort Smith í Arkansas-ríki í Bandaríkjunum . Þeir þrír hófu aftur á móti glæpaferil sinn árið 1889 ( sumar heimildir segja 1890 ) með því að gerast hestaþjófar . Smám saman leiddust þeir svo , ásamt bróður sínum Bill , út í að ræna spilavíti , lestir og banka . Svo var það eitt sinn , 5. október árið 1892 , að Bob , Grat og Emmett , ásamt félögum sínum Dick Broadwell og Bill Powers , riðu inn í bæinn Coffeyville í Kansas-ríki . Þar hugðust þeir slá tvær flugur í einu höggi með því að ræna tvo banka á sama degi . En íbúar Coffeyville báru kennsl á útlagana og gripu til skotvopna þegar Daltongengið gekk út úr öðrum bankanum . Allir voru drepnir nema Emmett , sem særðist alvarlega og var handtekinn og færður í fangelsi . Hann var síðar náðaður og lifði eðlilegu lífi þar til hann dó árið 1937 , þá á 56. aldursári . Bill , sem tók ekki þátt í bankaránunum í Coffeyville , var skotinn til bana árið 1894 .